Oorsaak van treinongeluk ondersoekFoto: Netcare 911 Lynne Brown, die minister van openbare betrekkinge, het Sondag gesê die oorsaak van die treinongeluk waarin ŉ Transnet-masjinis en ŉ assistent gesterf het, word ondersoek. Maroela Media het vroeër berig ŉ trein, wat uit drie lokomotiewe bestaan het, het Sondagoggend by die Delville Wood-treinstasie in KwaZulu-Natal ontspoor. Hoewel Brown gesê het die oorsaak van die ongeluk sal ondersoek word, het ŉ Netcare 911-woordvoerder vroeër gesê ŉ grondstorting in die gebied het vermoedelik veroorsaak dat die trein ontspoor het. Foto: Netcare 911 “Ek is hartseer om van die dood van die Transnet-personeellede te verneem en dra my innige medelye aan hul families en kollegas oor,” het Brown gesê. “Ek het Transnet versoek om die families die nodige ondersteuning te gee in hierdie moeilike tyd en om voortdurend sy veiligheidsprosedures op die verskillende treinspore na te gaan om ŉ herhaling van die gebeure te verhoed.” Die name van die oorledenes is nog nie bekendgemaak nie.